Joona Koppanen

Joona Koppanen (s. 25. helmikuuta 1998 Tampere) on suomalainen jääkiekkohyökkääjä, joka pelaa NHL-seura Boston Bruinsin organisaatiossa. Hän pelannee lähinnä AHL-joukkue Providence Bruinsissa. Koppanen on pelipaikaltaan keskushyökkääjä, mutta hän osaa pelata myös laidassa.

Ura

Seuraura 
Koppanen aloitti jääkiekkoilun 4-vuotiaana Lempäälän Kisassa. Hän siirtyi 12-vuotiaana KOOVEE:hen, josta Koppanen jatkoi C-juniori-ikäisenä Tampereen Ilvekseen. Hän jakoi kaudella 2014–2015 seuran B-nuorten sisäisen pistepörssin Joona Ikosen kanssa tehoilla 25+32=57, kuten myös pudotuspelien kolmessa ottelussa kolmella syöttöpisteellään Ikosen ja Topias Haapasen kanssa. Koppanen valittiin kauden päätteeksi B-nuorten SM-sarjan tähdistökentälliseen. Kauden 2015–2016 päätteeksi hän voitti A-nuorten Suomenmestaruuden.

Boston Bruins varasi Koppasen viidennellä kierroksella 135. pelaajana NHL:n varaustilaisuudessa 2016. Hänet varasi samana kesänä myös Metallurg Magnitogorsk 141. pelaajana KHL:n varaustilaisuudessa sekä Omaha Lancers 121. pelaajana USHL:n varaustilaisuudessa. Koppanen jatkoi kaudella 2016–2017 Ilveksen A-nuorissa, sillä hän piti ovea auki siirtyä kauden jälkeen Yhdysvaltain yliopistosarjoihin, eikä näin ollen voinut tehdä ammattilaissopimusta esim. SM-liigaan tai Mestikseen. Koppanen oli tehoilla 23+31=54 Ilveksen toiseksi paras maalintekijä ja kolmanneksi paras pistemies. Hän jakoi koko A-nuorten SM-liigan pistepörssin kolmannen sijan KalPan Mikko Juusolan kanssa. Koppanen jakoi neljällä osumallaan myös sarjan alivoimamaalipörssin voiton HPK:n Harri Kainulaisen kanssa. Hänellä oli myös sarjan paras piste per peli -keskiarvo (1.42). Koppanen valittiin A-nuorten SM-liigan tammikuun 2017 kuukauden pelaajaksi. Kauden päätteeksi hänet palkittiin sarjan parhaana hyökkääjänä Saku Koivu -palkinnolla ja valittiin ensimmäiseen tähdistökentälliseen.

Huhtikuussa 2017 Koppanen teki kolmivuotisen NHL-tulokassopimuksen Boston Bruinsin kanssa. Vajaa kaksi viikkoa myöhemmin hän teki Ilveksen kanssa vuoden mittaisen SM-liigasopimuksen, joten Koppanen pelasi siellä kauden 2017–2018 lainalla Bruinsista. Häneltä jäi kuitenkin runkosarjan seitsemän ensimmäistä kierrosta väliin Koppasen osallistuttua Bruinsin harjoitusleirille. Koppanen teki näin ollen SM-liigadebyyttinsä 26. syyskuuta 2017 KooKoota vastaan. Hänet merkittiin Ilveksen nelosketjun keskushyökkääjäksi laidoilleen Teemu Lepaus ja Julius Valtonen. Koppanen sai ottelussa jääaikaa 12.11 minuuttia. Liigauransa avausmaalin hän teki runkosarjan toiseksi viimeisellä kierroksella 8. maaliskuuta 2018 Vaasan Sportia vastaan. Koppasen osuma jäi Ilveksen 5–1-voittoon päättyneen ottelun ratkaisumaaliksi. Hän teki tulokaskautensa aikana kaikkiaan 45 runkosarjaottelussa tehot 2+12=14. SM-liigakauden päätyttyä, maaliskuussa 2018 Koppanen siirtyi loppukevääksi AHL-joukkue Providence Bruinsin vahvuuteen. Hän pelasi siellä kymmenen runkosarjaottelua tehden kaksi maalia.

Syksyn 2018 harjoitusleirin päätteeksi Boston Bruins lähetti Koppasen ensin Providence Bruinsin AHL-joukkueen vahvuuteen, mutta jäätyään siellä alkukaudella kokoonpanon ulkopuolelle hänet lähetettiin lokakuussa edelleen ECHL-joukkue Atlanta Gladiatorsin vahvuuteen. Koppanen pelasi siellä kauden 2018–2019 aikana lopulta seitsemän ottelua ja hän pelasi suurimman osan kaudestaan AHL:n puolelle tehden 45 runkosarjaottelussa kaksi maalia. Syksyn 2019 harjoitusleirin päätteeksi Boston lähetti Koppasen jälleen farmiin. Hän pelasi siellä alkukaudella 2019–2020 yhden ottelun, kunnes Koppanen lähetettiin lokakuussa edelleen Gladiatorsin ECHL-joukkueen vahvuuteen. Hän pelasi siellä viisi ottelua, kunnes hänet nostettiin takaisin Providenceen. Koppanen pelasi AHL:ssä kauden aikana kaikkiaan 43 runkosarjaottelua tehopistein 9+9=18, kunnes koronaviruspandemia päätti AHL-kauden maaliskuussa 2020.

Syyskuussa 2010 Boston Bruins lainasi Koppasen kaudeksi 2020–2021 toistaiseksi voimassa olevalla sopimuksella Mestis-joukkue KOOVEE:hen. Hän johti kymmenen pelaamansa ottelun jälkeen koko sarjan pistepörssiä tehoilla 6+11=17, kunnes lokakuun lopulla Koppanen palasi toistaiseksi voimassa olevalla lainasopimuksella sarjatasoa ylemmäs Ilveksen SM-liigajoukkueeseen. Hänet valittiin Mestiksen lokakuun kuukauden pelaajaksi. Koppanen pelasi Ilveksessä 13 ottelua tehopistein 3+2=5, kunnes tammikuussa 2021 Bruins kutsui hänet takaisin organisaatioonsa. Tammikuun 2021 harjoitusleirin päätteeksi seura lähetti Koppasen Providence Bruinsin AHL-joukkueeseen.

Heinäkuussa 2021 Koppanen teki Boston Bruinsin kanssa vuoden mittaisen, kaksisuuntaisen ja 750 000 dollarin arvoisen jatkosopimuksen.

Koppanen tekee syksyllä 2022 monen vuoden jälkeen paluun SM-liigaan Oulun Kärppien paidassa. Aiemmalla liigaurallaan Koppanen pelasi Ilveksessä.

Maajoukkueura 

Koppanen pelasi alle 20-vuotiaiden MM-kilpailuissa vuonna 2018. Valmennus valitsi hänet Suomen turnauksen yhdeksi kolmesta  parhaasta pelaajasta. Koppanen valittiin myös Slovakiaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. 

Koppanen pelasi myös alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Koppanen pelasi myös alle 18-vuotiaiden Ivan Hlinkan muistoturnauksessa vuonna 2015.

Koppanen edusti myös Suomen alle 17-vuotiaiden maajoukkuetta World U-17 Hockey Challengessa sekä Euroopan nuorten olympiafestivaaleilla vuonna 2015. Jälkimmäisenä mainittu turnaus päättyi pronssiin. Yhteensä hän on pelannut 26 nuorten ja 42 poikien maaottelua.

Pelityyli 
Faneille.com -sivuston toimittaja Toni Rajamäen mukaan isokokoinen Koppanen pelaa vahvaa kahden suunnan peliä ja käyttää kokoaan kiitettävästi. Rajamäen mukaan hänen peruspelaamisensa on korkealla tasolla, vaikkakaan Koppanen ei ole kentän näkyvimpiä pelaajia.

Muuta 
Koppanen valmistui ylioppilaaksi Sammon keskuslukiosta keväällä 2017. Hän harrasti lapsena myös yleisurheilua Tampereen Urheilijat -38:ssa ja Lempäälän Kisassa sekä jalkapalloa Sääksjärven Loiskeessa.

Tilastot

Lähteet

Viitteet 

Suomalaiset jääkiekkoilijat
Boston Bruinsin pelaajat
Boston Bruinsin varaamat pelaajat
Vuonna 1998 syntyneet
Elävät henkilöt